Replika

Replika – müəllifin dialoqda birinci, ikinci və üçüncü şəxs şəklində
ola bilən danışığı, ifadələri və sözləridir.

Təsviri
Replika müəllif sözünün təsviri formalarından biridir, lakin bu təsvir vasitəlidir, müəllifin
birbaşa səsi kimi deyil, obrazın sözü kimi verilir. Replikalar, müxtəlif
surətlərin sözləri ilə müəllif canlı danışığın yazılı sözlə verilən obrazını
yaradır. Bu mənada replikalardan təşkil olunan dialoqlar obrazlılıq forması
sayıla bilər. Süjet hadisənin, surət insanın, dialoq insanların canlı
ünsiyyətinin, replika isə canlı danışıq sözünün ya söz sırasının obrazıdır.
Ədəbi yaradıcılıqda replika ilə dünyanı və insanları, onların konflikt
və problemlərini təsvir etmək ən çətin yaradıcılıq işi sayılır. Məsələn,
Hollivud filmlərində süjeti bir ya iki müəllif işləyir, amma dialoqların
yazılmasına dörd-altı ssenarist cəlb olunur. 
Replika mətnin ayrılmaz hissəsi olsa da, o iki və daha çox adam
arasında olan danışıq, nitq, ünsiyyət parçası sayılır. Birinci və ikinci şəxs
arasındakı danışıq isə real həyatda həmişə şifahi mətnyaratmadır, şifahi
nitqdir. Yazılı və şifahi nitqlər (mətnyaratma) isə bir-birindən köklü
fərqlərə malikdir. Şifahi danışıqda sözün fitri əlamətləri olan intonasiya,
ton, səs effekti kimi əlamətlər iştirak edir. Bunlar yazılı mətndə ifadə
oluna bilmir. Lakin ssenari mətnində olan replikalar filmdə canlanır və
şifahi nitqə çevrilir. Lakin əslində replika həmişə şifahi nitqin yazıda obrazı
kimi yaradılır və mətn sayılır. Bu mənada replika və dialoq həmişə
birinci şəxsdən aparılan yazılı təhkiyə mətninə şifahi nitq parçası
daxil etməkdir.